
Iubiţilor preoți din parohii, 
cuvioşilor vieţuitori ai sfintelor mănăstiri şi 
drept-credinciosului popor al lui Dumnezeu 

din Arhiepiscopia Iaşilor: 

har, bucurie, iertare şi ajutor 

de la Dumnezeu Cel în Treime preaslăvit - 
Tatăl, Fiul şi Duhul Sfânt 


„Prăznuim omorârea morții, 
sfărâmarea iadului şi 
începătura unei alte vieți, veşnice” 


Ilubiţi fraţi preoţi, 
Iubit popor al lui Dumnezeu din Arhiepiscopia Iaşilor, 


Veniţi de luaţi lumină! Hristos a înviat! Adevărat a în- 
viat Hristos! 

Cuvinte mari; cuvinte de aur; lumină multă strălucind 
în întunericul din noi și dintre noi! 

Anul acesta auzim mărturisirea acestor cuvinte din lo- 
curi diferite. Preoţii la biserică, credincioşii la casele lor. În 
duh, încercăm să fim împreună şi să înțelegem semnele 
vremii. Constatăm, în primul rând, cât de mult ne-a cuprins 
frica morții, mai ales în ultima perioadă! Trăim intens teama 
de a nu fi molipsiţi de ceva care ne-ar îmbolnăvi și ne-ar 
duce spre moarte. Dincolo de toate acţiunile justificate pri- 
vind prevenţia, atitudinea noastră arată cât de mică ne 
este credinţa în Înviere. Ne comportăm ca şi cum viața de 
aici ar fi veșnică. Pe de altă parte, neliniștea din noi trădează 
îndoiala care ne roade cu privire la certitudinea vieții de 
după moarte. 

Trecem printr-un moment de cernere. Sunt limpezite 
multe lucruri. Apele se separă unele de altele, iar gândurile 
multor inimi se dau cu adevărat pe față. Stăm de multe ori 
ascunşi cu teama de a nu fi contaminaţi precum stăteau 
ucenicii Domnului închiși într-o cameră de teama de a nu 
fi descoperiți. 

Acum, ca şi atunci, Hristos Dumnezeu vine între noi, 
cei îndoielnici, înspăimântați și înfricoșaţi, adresându-se 
nouă: „Pace vouă!”!; „Eu sunt, nu vă temeți!”?; „Îndrăzniti, Eu 


1; „Eu sunt învierea şi viața; cel ce crede în Mine, 


am biruit lumea 
chiar dacă va muri, va trăi”. 

În mijlocul nedumeririlor, neliniști și lipsei de lumină 
Se arată Hristos cel mort și înviat. Chiar în iadul nostru lă- 
untric cuprins de temeri, întuneric și lipsă de sens, Hristos 


Dumnezeu coboară, ne ia de mână și ne ridică la lumină. 

„Veniţi la Mine, zice EI, toți cei osteniți şi împovărați şi Eu vă 
voi odihni pe voi.”* 


Iubiţi credincioși, 


Situaţia dificilă prin care trecem nu este cu totul nouă. 
În istorie, au fost multe momente de derută, de confuzie şi 
de haos. Au fost invazii și războaie, cutremure și imense 
revărsări de ape, molime și tot felul de boli necunoscute. 

În fața unor asemenea situații, oamenii au avut atitu- 
dini diferite. 

Cei care nu L-au avut pe Dumnezeu în viaţa lor, au că- 
zut doborâţi de teamă, neliniște şi spaimă. Și despre ei a 
vorbit Domnul Hristos, spunând: „Oamenii vor muri de frică 
şi de aşteptarea celor ce au să vină peste lume”*. 

Aceleaşi nenorociri și ispite s-au revărsat şi asupra ce- 
lor credincioși. Având credinţa în Învierea lui Hristos, 
aceştia nu s-au clătinat atât de tare. Viaţa trăită în lumina 
Învierii le-a dat tăria să nu cedeze în faţa suferinţei lor sau 
a celor din jur. Chiar dacă au căzut, au avut puterea să se 
ridice şi să-şi continue drumul. Aveau credinţa că Hristos 
a înviat şi, datorită acestui adevăr, erau încredințaţi că viața 
lor nu se termină în lumea aceasta. 

Creştinul adevărat este om al Învierii. Chiar dacă el 
este martorul a tot felul de suferințe, epidemii, tulburări 


care au loc în lume sau în propria viață şi familie, el nu 

este copleșit întru totul de acestea. Se frământă și el, că 
este om cu neputințe. Are momente de îndoială, văzând 
valurile prea mari năpustindu-se asupra lui. Se teme, dar 
strigă precum Sfântul Apostol Petru: „Doamne, scapă-mă!””. 
Şi Domnul, la momentul potrivit, nu întârzie să apară. 

În același timp, creştinul nu are o atitudine pasivă, re- 
semnată în faţa tragediilor lumii. El se luptă împotriva lor, 
caută să le îndepărteze, să aducă mângâiere semenilor săi 
cuprinși de grele încercări. Teama lui cea mai mare este să 
nu cadă în disperare. Credinţa în Dumnezeu, un duh smerit 
și multă dragoste îl ajută să nu fie lipsit de ultima urmă de 
nădejde. El mărturiseşte: „Nădejdea mea este Tatăl, scăparea 
mea este Fiul, acoperământul meu este Duhul Sfânt”*. 

Psaltirea îi este, de asemenea, creștinului, de mare aju- 
tor. „Domnul este luminarea mea şi mântuirea mea; de cine mă 
voi teme?, zice el. Domnul este apărătorul vieții mele; de cine mă 
voi înfricoşa?”* „De voi şi umbla în mijlocul morții, nu mă voi 
teme de rele, că Tu (Doamne) cu mine eşti.” Cuprins de boală 
sau înconjurat de vrăjmași, omul credincios are convingerea 
că Dumnezeu nu-l părăseşte pentru că şi el a avut inimă 
milostivă pentru cel cuprins de durere: „Fericit cel ce caută 
la sărac şi la sărman, rosteşte creştinul prin mijlocirea Psaltirii, 
în ziua cea rea îl va izbăvi pe el Domnul. Domnul să-l păzească 
pe el şi să-l vieze şi să-l fericească pe pământ şi să nu-l dea în 
mâinile vrăjmaşilor lui. Domnul să-l ajute pe el pe patul durerii lui; 
în aşternutul bolii lui să-l întărească pe el. Eu am zis: «Doamne, 
miluieşte-mă; vindecă sufletul meu că am greşit Ţie»”". 


6 


Scrisoare pastorală la sărbătoarea Invierii Domnului 


Sfânta Euharistie așază omul în cea mai puternică legă- 
tură cu Dumnezeu, oferindu-i „leacul nemuririi, doctoria pen- 
tru a nu muri, ci a trăi veşnic în lisus Hristos”". Împărtășirea CU 
Trupul și Sângele Domnului creează în mintea, inima și 
trupul creştinului smerit calea pentru a depăși noianul de 
neputinţe proprii sau colective. Cum aceasta? Ne-o spune 
Domnul: „Cel ce mănâncă Trupul Meu şi bea Sângele Meu are 
viață veşnică şi Eu îl voi învia în ziua de apoi”. Şi chiar dacă 
omul nu se vindecă de o boală trupească sau alt necaz, prin 
puterea lui Dumnezeu din Sfânta Împărtășanie, el primește 
tăria răbdării, își duce mai ușor crucea şi nu deznădăjdu- 
ieşte. El crede în Înviere, iar a crede în Înviere înseamnă a 
nu avea frică de moarte. 

În timpul Postului Mare, creştinii mireni au fost lipsiţi 
de participarea concretă la Sfânta Liturghie. A fost o mare 
încercare pe care, nădăjduim a o depăşi cât mai curând. 
După trecerea molimei celei aducătoare de moarte, ne 
vom întoarce în bisericile noastre, ne vom spovedi mai des 
şi ne vom împărtăşi cu Dumnezeiasca Euharistie. 


Drept-măritori creștini, 


Credinţa în Învierea lui Hristos şi credinţa în propria 
noastră înviere constituie începutul, mijlocul şi sfârşitul 
drumului unui creștin adevărat. Fără înviere nimic nu are 
sens. Viaţa și moartea îşi pierd orice lumină. Doar învierea 

așază omul în bucurie, pace și mulțumire sufletească. „Dacă 
nu este înviere a morților, mărturiseşte Sfântul Apostol Pavel, 
nici Hristos n-a înviat. Și dacă Hristos n-a înviat, zadarnică este 
atunci propovăduirea noastră, zadarnică este şi credința voastră... 
Dar acum Hristos a înviat din morți, fiind începătură (a învierii) 
celor adormiţi.”* 

Pentru a ajunge la certitudinea învierii, creștinul este 
chemat să treacă prin cruce, prin răstignire, printr-un smerit 
cuget de pocăință. „Dacă am fost altoiți pe EI (pe Hristos) prin 
asemănarea morții Lui, atunci vom fi părtaşi şi ai învierii Lui.” 

Altoirea noastră pe Hristos înseamnă dobândirea „gân- 
dului” Său". Gândul lui Hristos sau mintea lui Hristos îl 
aşază pe om în starea de a înțelege corect calea vieţii sale și 
a lumii. Un astfel de om nu se înspăimântă iremediabil în 
faţa morții, nu calcă pe cadavre pentru a-și salva viața. El 
se luptă să nu deznădăjduiască, se ridică dacă a căzut, se 
roagă pentru a primi harul iubirii îndreptat spre toți, iartă, 
ajută și mulțumește. 

Un astfel de om poate fi numit „fiu al învierii”, chiar şi 
înconjurat de moarte el este un om înviat, un suflet înviat, 
o inimă fără de moarte, un cuget cu adevărat creștin și ortodox. 

Rugăciunea noastră către Hristos Domnul este spre 
dobândirea curajului mântuitor în necazurile care ne în- 
conjoară, panica, frica excesivă, deznădejdea nu au loc în 
inima celui care-L are pe Dumnezeu „Cale, Adevăr şi Viaţă””. 
Şi nu este un moment mai potrivit decât Sfintele Paști pen- 
tru a ni se mărturisi această Lumină vie și izbăvitoare. 

Dumnezeu să ne îmbrăţișeze pe toţi cu iubirea Sa! El să 
ne ierte pentru tot păcatul, necredința, pentru toată mici- 
mea de suflet și pierderea cumpătului de care dăm adesea 
dovadă. Lumina Învierii lui Hristos să ne cuprindă pe toţi 
în braţele Sale! Cuprinși de mângâierea și pacea acestei 
Lumini să mărturisim tuturor celor vii și celor plecați din- 
tre noi că „Hristos a înviat din morți, cu moartea pre moarte 
călcând, şi celor din morminte viață dăruindu-le”. 

Sărbătoare sfântă de Paști, cu multă nădejde în Dumnezeu! 


Al vostru frate şi părinte în Hristos, 


t TEOFAN 
Mitropolitul Moldovei și Bucovinei 

